LV Eiropas Savienības Oficiālais Vēstnesis C 190/32

Paziņojums par antisubsidēšanas procedūras sākšanu attiecībā uz konkrētu Indijas un Malaizijas izcelsmes nerūsējošā tērauda savienotājelementu un to daļu importu

2009/C 190/08

Komisija saskaņā ar 10. pantu Padomes 2009. gada 11. jūnija Regulā (EK) Nr. 597/2009 par aizsardzību pret subsidētu importu no valstīm, kas nav Eiropas Kopienas dalībvalstis (“pamatregula”) (1), ir saņēmusi sūdzību, kurā apgalvots, ka konkrētu Indijas un Malaizijas (“attiecīgās valstis”) izcelsmes nerūsējošā tērauda savienotājelementu un to daļu imports tiek subsidēts, tādējādi radot būtisku kaitējumu Kopienas ražošanas nozarei.

1. Sūdzība

Eiropas Rūpniecisko savienotājelementu institūts (EIFI) (“sūdzības iesniedzējs”) 2009. gada 30. jūnijā iesniedza sūdzību to ražotāju vārdā, kas pārstāv lielāko daļu – šajā gadījumā vairāk nekā 25 % – no konkrētu nerūsējošā tērauda savienotājelementu un to daļu ražošanas Kopienā.

2. Ražojums

Ražojums, par kuru tiek apgalvots, ka to subsidē, ir konkrēti Indijas un Malaizijas izcelsmes nerūsējošā tērauda savienotājelementi un to daļas (“attiecīgais ražojums”), ko pašlaik klasificē ar KN kodu 7318 12 10, 7318 14 10, 7318 15 30, 7318 15 51, 7318 15 61 un 7318 15 70. Šie KN kodi ir norādīti vienīgi informācijai.

3. Apgalvojums par subsidēšanu

Tiek apgalvots, ka attiecīgā ražojuma ražotāji Indijā ir guvuši priekšrocības no vairākām Indijas valdības piešķirtām subsīdijām un no reģionālām subsīdijām. Šīs subsīdijas ietver iepriekšēju atļauju shēmu, shēmu, kuras ietvaros atļauj beznodokļu importu, piešķīrumu shēmu ievedmuitas maksājumiem, nodokļu atmaksas shēmu, ražošanas līdzekļu eksporta veicināšanas shēmu, eksporta kredītu shēmu, atbrīvojumu no ienākumu nodokļa, priekšrocību shēmas uzņēmumiem, kuri atrodas speciālās ekonomikas zonās, vai uz eksportu orientētām struktūrām, mērķa tirgus shēmu un Maharaštras štata pārvaldes veicināšanas pasākumu kopuma shēmu.

Tiek apgalvots, ka iepriekš minētās shēmas ir subsīdijas, jo tās paredz Indijas valdības vai citu reģionālo pārvalžu finansiālu ieguldījumu un piešķir priekšrocības saņēmējiem, t.i., nerūsējošā tērauda savienotājelementu un to daļu eksportētājiem/ražotājiem. Tiek arī apgalvots, ka tās ir saistītas ar eksporta darbību un/vai tiek piemērotas tikai noteiktiem uzņēmumiem un/vai ražojumiem un/vai reģioniem, tāpēc tās ir selektīvas un kompensējamas.

Tiek apgalvots, ka attiecīgā ražojuma ražotāji Malaizijā ir guvuši priekšrocības no vairākām Malaizijas valdības piešķirtām subsīdijām. Šīs subsīdijas ietver divkāršu izdevumu samazinājumu eksporta veicināšanai, vienreizēju izdevumu samazinājumu eksporta veicināšanai, divkāršu eksporta kredītu apdrošināšanas prēmiju samazinājumu, atvieglojumus eksporta palielināšanai, atbrīvojumu no nodokļa eksporta palielināšanas vērtībai, nodokļu samazinājumu uzņēmuma iegādei ārvalstīs, aizsācēja statusu, īpašu aizsācēja statusu, nodokļu atvieglojumus ieguldījumiem, licencētu ražošanas noliktavu, brīvās zonas, galveno muitas kontroles zonu un eksporta kredītu refinansēšanas shēmu.

Tiek apgalvots, ka iepriekš minētās shēmas ir subsīdijas, jo tās paredz Malaizijas valdības finansiālu ieguldījumu un piešķir priekšrocības saņēmējiem, t.i., nerūsējošā tērauda savienotājelementu un to daļu eksportētājiem/ražotājiem. Tiek arī apgalvots, ka tās ir saistītas ar eksporta darbību un/vai tiek piemērotas tikai noteiktiem uzņēmumiem un/vai ražojumiem un/vai reģioniem, tāpēc tās ir selektīvas un kompensējamas.

4. Apgalvojums par kaitējumu

Sūdzības iesniedzējs ir iesniedzis pierādījumus tam, ka attiecīgā ražojuma imports no Indijas un Malaizijas kopumā ir palielinājies gan absolūtos skaitļos, gan tirgus daļas izteiksmē.

Tiek apgalvots, ka līdzās citām sekām attiecīgā importētā ražojuma apjomi un cenas turpinājušas negatīvi ietekmēt tirgus daļu, pārdotos daudzumus un Kopienas ražošanas nozares cenu līmeni, radot negatīvu ietekmi uz Kopienas ražošanas nozares darbību kopumā un jo īpaši uz tās rentabilitāti.

5. Procedūra

Apspriedusies ar padomdevēju komiteju un konstatējusi, ka sūdzību iesniegusi Kopienas ražošanas nozare vai tā iesniegta tās vārdā un ka ir pietiekami daudz pierādījumu, ar ko pamatot procedūras sākšanu, Komisija sāk izmeklēšanu atbilstoši pamatregulas 10. pantam.

5.1. Subsidēšanas un kaitējuma noteikšanas procedūra

Izmeklēšanā noteiks, vai attiecīgo Indijas un Malaizijas izcelsmes ražojumu subsidē un vai šī subsidēšana ir radījusi kaitējumu.

a) Paraugu ņemšana

Ņemot vērā šajā procedūrā iesaistīto personu acīmredzami lielo skaitu, Komisija var nolemt piemērot pamatregulas 27. pantā paredzēto paraugu ņemšanu.

i) Paraugu ņemšana attiecībā uz Indijas un Malaizijas eksportētājiem/ražotājiem

Lai Komisija varētu izlemt, vai ir vajadzīga paraugu ņemšana, un vajadzības gadījumā veikt atlasi, visus eksportētājus/ražotājus Indijā un Malaizijā vai pārstāvjus, kuri darbojas to vārdā, aicina šā paziņojuma 6. punkta b) apakšpunkta i) daļā noteiktajā termiņā un 7. punktā norādītajā veidā pieteikties Komisijā un sniegt šādu informāciju par savu uzņēmumu vai uzņēmumiem:

— nosaukums, adrese, e–pasta adrese, tālruņa un faksa numurs un kontaktpersona,

— laika posmā no 2008. gada 1. jūlija līdz 2009. gada 30. jūnijam eksportam uz Kopienu pārdotā attiecīgā ražojuma apgrozījums vietējā valūtā un apjoms tonnās,

— laika posmā no 2008. gada 1. jūlija līdz 2009. gada 30. jūnijam vietējā tirgū pārdotā attiecīgā ražojuma apgrozījums vietējā valūtā un pārdošanas apjoms tonnās,

— precīzs apraksts par uzņēmuma darbību visā pasaulē saistībā ar attiecīgo ražojumu,

— visu to saistīto uzņēmumu (2) nosaukumi un precīzs darbības apraksts, kuri iesaistīti attiecīgā ražojuma ražošanā un/vai pārdošanā (eksportam un/vai iekšzemes tirgū),

— cita būtiska informācija, kas palīdzētu Komisijai veikt atlasi.

Sniedzot iepriekš minēto informāciju, uzņēmums piekrīt tā iespējamai iekļaušanai paraugā. Ja uzņēmumu atlasīs iekļaušanai paraugā, tam būs jāatbild uz anketas jautājumiem un jāpiekrīt sniegto atbilžu pārbaudei uz vietas. Ja uzņēmums norādīs, ka nepiekrīt tā iespējamai iekļaušanai paraugā, tiks uzskatīts, ka uzņēmums nav sadarbojies izmeklēšanā. Nesadarbošanās sekas izklāstītas šā paziņojuma 8. punktā.

Lai iegūtu informāciju, ko Komisija uzskata par vajadzīgu eksportētāju/ražotāju atlasei, tā sazināsies arī ar eksportētājvalsts iestādēm un visām zināmajām eksportētāju/ražotāju apvienībām.

Tā kā uzņēmums nezina, vai to atlasīs iekļaušanai paraugā, tad eksportētājiem/ražotājiem, kuri saskaņā ar pamatregulas 27. panta 3. punktu vēlas pieprasīt individuālu kompensējamās subsīdijas apmēru, iesaka pieprasīt anketu šā paziņojuma 6. punkta a) apakšpunkta i) daļā noteiktajā termiņā un to iesniegt šā paziņojuma 6. punkta a) apakšpunkta ii) daļas pirmajā rindkopā noteiktajā termiņā. Tomēr jāpievērš uzmanība šā paziņojuma 5. punkta b) apakšpunkta pēdējam teikumam.

ii) Paraugu ņemšana attiecībā uz importētājiem

Lai Komisija varētu izlemt, vai ir vajadzīga paraugu ņemšana, un vajadzības gadījumā veikt atlasi, visus importētājus vai to pārstāvjus, kuri rīkojas to vārdā, aicina šā paziņojuma 6. punkta b) apakšpunkta i) daļā noteiktajā termiņā un 7. punktā norādītajā veidā pieteikties Komisijā un sniegt šādu informāciju par savu uzņēmumu vai uzņēmumiem:

— nosaukums, adrese, e–pasta adrese, tālruņa un faksa numurs un kontaktpersona,

— uzņēmuma kopējais apgrozījums, kas izteikts euro, laika posmā no 2008. gada 1. jūlija līdz 2009. gada 30. jūnijam,

— kopējais darbinieku skaits,

— precīzs apraksts par uzņēmuma darbību saistībā ar attiecīgo ražojumu,

— Indijas un Malaizijas izcelsmes attiecīgā ražojuma importa un tālākpārdošanas Kopienas tirgū apjoms tonnās un vērtība euro laika posmā no 2008. gada 1. jūlija līdz 2009. gada 30. jūnijam,

— visu to saistīto uzņēmumu (3) nosaukumi un precīzs darbības apraksts, kuri iesaistīti attiecīgā ražojuma ražošanā un/vai pārdošanā;

— cita būtiska informācija, kas palīdzētu Komisijai veikt atlasi.

Sniedzot iepriekš minēto informāciju, uzņēmums piekrīt tā iespējamai iekļaušanai paraugā. Ja uzņēmumu atlasīs iekļaušanai paraugā, tam būs jāatbild uz anketas jautājumiem un jāpiekrīt sniegto atbilžu pārbaudei uz vietas. Ja uzņēmums norādīs, ka nepiekrīt tā iespējamai iekļaušanai paraugā, tiks uzskatīts, ka uzņēmums nav sadarbojies izmeklēšanā. Nesadarbošanās sekas izklāstītas šā paziņojuma 8. punktā.

Lai iegūtu informāciju, ko Komisija uzskata par vajadzīgu importētāju parauga atlasei, tā sazināsies arī ar visām zināmajām importētāju apvienībām.

iii) Paraugu ņemšana attiecībā uz Kopienas ražotājiem

Lai Komisija varētu izlemt, vai ir vajadzīga paraugu ņemšana, un vajadzības gadījumā veikt atlasi, visus importētājus vai to pārstāvjus, kuri rīkojas to vārdā, aicina šā paziņojuma 6. punkta b) apakšpunkta i) daļā noteiktajā termiņā un 7. punktā norādītajā veidā pieteikties Komisijā un sniegt šādu informāciju par savu uzņēmumu vai uzņēmumiem:

— nosaukums, adrese, e-pasta adrese, tālruņa un faksa numurs un kontaktpersona,

— uzņēmuma kopējais apgrozījums, kas izteikts euro, laika posmā no 2008. gada 1. jūlija līdz 2009. gada 30. jūnijam,

— precīzs apraksts par uzņēmuma darbību visā pasaulē saistībā ar attiecīgo ražojumu,

— attiecīgā ražojuma pārdošanas vērtība euro Kopienas tirgū laika posmā no 2008. gada 1. jūlija līdz 2009. gada 30. jūnijam,

— attiecīgā ražojuma pārdošanas apjoms tonnās Kopienas tirgū laika posmā no 2008. gada 1. jūlija līdz 2009. gada 30. jūnijam,

— attiecīgā ražojuma ražošanas apjoms tonnās laika posmā no 2008. gada 1. jūlija līdz 2009. gada 30. jūnijam,

— visu to saistīto uzņēmumu (4) nosaukumi un precīzs darbības apraksts, kuri iesaistīti attiecīgā ražojuma ražošanā un/vai pārdošanā;

— cita būtiska informācija, kas palīdzētu Komisijai veikt atlasi.

Sniedzot iepriekš minēto informāciju, uzņēmums piekrīt tā iespējamai iekļaušanai paraugā. Ja uzņēmumu atlasīs iekļaušanai paraugā, tam būs jāatbild uz anketas jautājumiem un jāpiekrīt sniegto atbilžu pārbaudei uz vietas. Ja uzņēmums norādīs, ka nepiekrīt tā iespējamai iekļaušanai paraugā, tiks uzskatīts, ka uzņēmums nav sadarbojies izmeklēšanā. Nesadarbošanās sekas izklāstītas šā paziņojuma 8. punktā.

iv) Galīgā atlase

Visām ieinteresētajām personām, kas vēlas iesniegt būtisku informāciju par atlasi, tas jādara šā paziņojuma 6. punkta b) apakšpunkta ii) daļā noteiktajā termiņā.

Komisija plāno veikt galīgo atlasi pēc apspriešanās ar attiecīgajām personām, kas vēlējušās, lai tās iekļauj paraugā.

Paraugā iekļautajiem uzņēmumiem jāatbild uz anketas jautājumiem šā paziņojuma 6. punkta b) apakšpunkta iii) daļā noteiktajā termiņā un jāsadarbojas izmeklēšanā.

Ja sadarbība nav pietiekama, Komisija saskaņā ar pamatregulas 27. panta 4. punktu un 28. pantu konstatējumus var pamatot ar pieejamajiem faktiem. Kā paskaidrots šā paziņojuma 8. punktā, konstatējums, kas pamatots ar pieejamiem faktiem, attiecīgajai personai var būt mazāk labvēlīgs.

b) Anketas

Lai iegūtu informāciju, ko Komisija uzskata par vajadzīgu šai izmeklēšanai, tā nosūtīs anketas atlasītajiem Kopienas ražošanas nozares uzņēmumiem un visām zināmajām Kopienas ražotāju asociācijām, atlasītajiem eksportētājiem/ražotājiem Indijā un Malaizijā, visām zināmajām eksportētāju/ražotāju asociācijām attiecīgajās valstīs, atlasītajiem importētājiem, visām zināmajām importētāju asociācijām un attiecīgo eksportētājvalstu iestādēm.

Indijas un Malaizijas eksportētājiem/ražotājiem, kuri pieprasa individuālu kompensējamās subsīdijas apmēru, lai piemērotu pamatregulas 27. panta 3. punktu un 15. panta 3. punktu, šā paziņojuma 6. punkta a) apakšpunkta ii) daļā noteiktajā termiņā jāiesniedz aizpildīta anketa. Tāpēc minētajām personām šā paziņojuma 6. punkta a) apakšpunkta i) daļā noteiktajā termiņā jāpieprasa anketa. Tomēr šīm personām jāzina, ka gadījumā, ja eksportētājiem/ražotājiem piemēro paraugu atlasi, Komisija var tomēr pieņemt lēmumu neaprēķināt šīm personām individuālu kompensējamās subsīdijas apmēru, ja eksportētāju/ražotāju būs tik daudz, ka individuāla pārbaude kļūs nesamērīgi apgrūtinoša un neļaus laikā pabeigt izmeklēšanu.

c) Informācijas vākšana un uzklausīšanas organizēšana

Visas ieinteresētās personas ir aicinātas darīt zināmu savu viedokli, iesniegt informāciju, kas nav iekļauta atbildēs uz anketas jautājumiem, un pierādījumus, ar ko pamatota iesniegtā informācija. Šī informācija un apstiprinošie pierādījumi Komisijai jāsaņem šā paziņojuma 6. punkta a) apakšpunkta ii) daļā noteiktajā termiņā.

Turklāt Komisija var uzklausīt ieinteresētās personas, ja tās to pieprasa un norāda konkrētus iemeslus, kādēļ tās būtu jāuzklausa. Šāds pieprasījums jāiesniedz šā paziņojuma 6. punkta a) apakšpunkta iii) daļā noteiktajā termiņā.

5.2. Kopienas interešu novērtēšanas procedūra

Saskaņā ar pamatregulas 31. pantu un tad, ja apstiprinās apgalvojumi par subsidēšanu un tās nodarīto kaitējumu, pieņems lēmumu par to, vai kompensācijas pasākumi nebūtu pretrunā Kopienas interesēm. Šim nolūkam Komisija var nosūtīt anketas visiem zināmajiem Kopienas ražošanas nozares uzņēmumiem, importētājiem, to reprezentatīvajām organizācijām, reprezentatīvajiem lietotājiem un reprezentatīvajām patērētāju organizācijām. Ja šādas personas, tostarp tās, kuras Komisijai nav zināmas, ir pierādījušas, ka ir objektīva saistība starp šo personu darbību un attiecīgo ražojumu, tās šā paziņojuma 6. punkta a) apakšpunkta ii) daļā noteiktajā vispārējā termiņā var pieteikties un iesniegt Komisijai informāciju. Personas, kas rīkojušās saskaņā ar iepriekšējo teikumu, šā paziņojuma 6. punkta a) apakšpunkta iii) daļā noteiktajā termiņā var pieprasīt uzklausīšanu, norādot konkrētos iemeslus, kāpēc tās būtu jāuzklausa. Jānorāda, ka saskaņā ar pamatregulas 31. pantu iesniegtā informācija tiks ņemta vērā tikai tad, ja, to iesniedzot, tā būs pamatota ar faktiem.

6. Termiņi

a) Vispārējie termiņi

i) Termiņš, kurā ieinteresētās personas var pieprasīt anketas

Visām ieinteresētajām personām ir pienākums pieprasīt anketu pēc iespējas ātrāk, bet ne vēlāk kā 10 dienas pēc šā paziņojuma publicēšanas Eiropas Savienības Oficiālajā Vēstnesī.

ii) Termiņš, kurā ieinteresētās personas var pieteikties, iesniegt atbildes uz anketas jautājumiem un citu informāciju

Lai izmeklēšanā ņemtu vērā sniegto informāciju, visām ieinteresētajām personām 40 dienu laikā pēc šā paziņojuma publicēšanas Eiropas Savienības Oficiālajā Vēstnesī, ja vien nav noteikts citādi, jāpiesakās Komisijā, jādara zināms savs viedoklis un jāiesniedz atbildes uz anketas jautājumiem vai jebkura cita informācija. Jāpievērš uzmanība tam, ka vairākuma pamatregulā noteikto procesuālo tiesību izmantošana ir atkarīga no tā, vai ieinteresētā persona piesakās iepriekš minētajā termiņā.

Atlasītajiem uzņēmumiem jāsniedz atbildes uz anketas jautājumiem šā paziņojuma 6. punkta b) apakšpunkta iii) daļā noteiktajā termiņā.

iii) Uzklausīšana

Visas ieinteresētās personas tajā pašā 40 dienu termiņā var arī pieprasīt, lai Komisija tās uzklausītu.

b) Īpašs termiņš attiecībā uz paraugu atlasi

i) Šā paziņojuma 5.1. punkta a) apakšpunkta i), ii) un iii) daļā norādītajai informācijai jānonāk Komisijā 15 dienu laikā pēc šā paziņojuma publicēšanas Eiropas Savienības Oficiālajā Vēstnesī, ņemot vērā to, ka Komisija, pieņemot lēmumu par galīgo atlasi 21 dienas laikā pēc šā paziņojuma publicēšanas Eiropas Savienības Oficiālajā Vēstnesī, plāno apspriesties ar attiecīgajām personām, kuras vēlējušās, lai tās iekļautu paraugā.

ii) Pārējā informācijai, kas ir būtiska, lai veiktu atlasi, kas minēta 5.1. punkta a) apakšpunkta iv) daļā, Komisijai jāsaņem 21 dienas laikā pēc šā paziņojuma publicēšanas Eiropas Savienības Oficiālajā Vēstnesī.

iii) Atlasīto personu atbildes uz anketas jautājumiem Komisijai jāsaņem 37 dienu laikā no dienas, kad paziņots par šo personu iekļaušanu paraugā.

7. Rakstiski iesniegta informācija, atbildes uz anketas jautājumiem un sarakste

Ieinteresētajām personām visa informācija un pieprasījumi jāiesniedz rakstiski (nevis elektroniski, ja vien nav noteikts citādi) un jānorāda ieinteresētās personas nosaukums/vārds, uzvārds, adrese, elektroniskā pasta adrese, tālruņa un faksa numurs. Visi rakstiski iesniegtie dokumenti, tostarp šajā paziņojumā pieprasītā informācija, atbildes uz anketas jautājumiem un sarakste, ko ieinteresētās personas veic konfidenciāli, ir ar norādi “Limited” (5), un saskaņā ar pamatregulas 29. panta 2. punktu šiem dokumentiem pievieno nekonfidenciālu versiju ar norādi “For inspection by interested parties”.

Komisijas adrese sarakstei:

European Commission Directorate General for Trade Directorate H Office: N105 04/92 1049 Brussels BELGIUM Fakss +32 22979665

8. Nesadarbošanās

Ja kāda ieinteresētā persona liedz pieeju vajadzīgajai informācijai vai to nesniedz noteiktajā termiņā, vai arī būtiski kavē izmeklēšanu, pozitīvus vai negatīvus pagaidu vai galīgos secinājumus saskaņā ar pamatregulas 28. pantu var izdarīt, pamatojoties uz pieejamajiem faktiem.

Ja konstatē, ka ieinteresētā persona ir sniegusi nepatiesu vai maldinošu informāciju, to neņem vērā un izmanto pieejamos faktus. Ja kāda ieinteresētā persona nesadarbojas vai sadarbojas tikai daļēji un tāpēc secinājumi saskaņā ar pamatregulas 28. pantu ir pamatoti ar pieejamajiem faktiem, šai personai rezultāts var būt nelabvēlīgāks nekā tad, ja tā būtu sadarbojusies.

9. Izmeklēšanas grafiks

Izmeklēšanu atbilstoši pamatregulas 11. panta 9. punktam pabeigs 13 mēnešu laikā no šā paziņojuma publicēšanas dienas Eiropas Savienības Oficiālajā Vēstnesī. Saskaņā ar pamatregulas 12. panta 1. punktu pagaidu pasākumus var noteikt ne vēlāk kā 9 mēnešu laikā no šā paziņojuma publicēšanas Eiropas Savienības Oficiālajā Vēstnesī.

10. Personas datu apstrāde

Jānorāda, ka šajā izmeklēšanā iegūtos personas datus apstrādās saskaņā ar Eiropas Parlamenta un Padomes 2000. gada 18. decembra Regulu (EK) Nr. 45/2001 par fizisku personu aizsardzību attiecībā uz personas datu apstrādi Kopienas iestādēs un struktūrās un par šādu datu brīvu apriti (6).

11. Uzklausīšanas amatpersona

Jānorāda, ka gadījumā, ja ieinteresētās personas uzskata, ka tām radušās grūtības īstenot savas tiesības uz aizstāvību, tās var pieprasīt Tirdzniecības ģenerāldirektorāta uzklausīšanas amatpersonas iejaukšanos. Šī amatpersona darbojas kā vidutājs starp ieinteresētajām personām un Komisijas dienestiem, vajadzības gadījumā piedāvājot starpniecību procedūras jautājumos, kas skar šo personu interešu aizstāvību šajā procedūrā, īpaši jautājumos par piekļuvi lietai, konfidencialitāti, termiņu pagarināšanu un rakstiski un/vai mutiski sniegtas informācijas apstrādi. Papildu informācija un kontaktinformācija atrodama uzklausīšanas amatpersonas tīmekļa lapās Tirdzniecības ģenerāldirektorāta tīmekļa vietnē (http://ec.europa.eu/trade).

(1) OV L 188, 18.7.2009., 93. lpp.

(2) Lai noskaidrotu jēdzienu “saistītie uzņēmumi”, skatīt 143. pantu Komisijas Regulā (EEK) Nr. 2454/93, ar ko nosaka īstenošanas noteikumus Padomes Regulai (EEK) Nr. 2913/92 par Kopienas Muitas kodeksa izveidi (OV L 253, 11.10.1993., 1. lpp.).

(3) Skatīt 2. zemsvītras piezīmi.

(4) Skatīt 2. zemsvītras piezīmi.

(5) Tas nozīmē, ka dokuments paredzēts tikai iekšējai lietošanai. Tas ir aizsargāts saskaņā ar 4. pantu Eiropas Parlamenta un Padomes Regulā (EK) Nr. 1049/2001 par publisku piekļuvi Eiropas Parlamenta, Padomes un Komisijas dokumentiem (OV L 145, 31.5.2001., 43. lpp.). Tas ir konfidenciāls dokuments saskaņā ar pamatregulas 29. pantu un PTO Nolīguma par subsīdijām un kompensācijas pasākumiem 12. pantu.

(6) OV L 8, 12.1.2001., 1. lpp.